
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 octombrie 2015

	Nr.
	4c-7/507


R A P O R T

asupra propunerii legislative pentru completarea Legii 416/2001 privind venitul minim garantat
În conformitate cu prevederile art.95 din Regulamentul Camerei Deputaţilor,republicat, Comisia pentru muncă şi protecţie socială a fost sesizată, prin adresa nr.Plx 486/2015 din 17 iunie 2015, cu dezbaterea pe fond, în procedură obişnuită, a propunerii legislative pentru completarea Legii 416/2001 privind venitul minim garantat.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.220/09.03.2015)

· avizul negativ al Consiliului Economic şi Social (nr.465/26.02.2015)
· avizul favorabil al Comisiei pentru învăţământ, ştiinţă, tineret şi sport
(nr.4c-9/169/23.06.2015)
· avizul favorabil al Comisiei pentru sănătate şi familie 
(nr.4c-8/257/29.06.2015)

· avizul favorabil al Comisiei juridice, de disciplină şi imunităţi 
(nr.4-11/833(30.06.2015)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/536/02.09.2015)

· avizul favorabil al Comisiei pentru buget, finanţe şi bănci 
(nr.4c-2/612/01.10.2015)

· punctul de vedere, negativ, al Guvernului.
Propunerea legislativă are ca obiect de reglementare completarea Legii nr.416/2001 privind venitul minim garantat, cu două noi articole, preconizându-se instituirea unor măsuri prin care să se determine ca familiile beneficiare de ajutor social să asigure frecventarea învăţământului obligatoriu de către copiii afaţi în întreţinere.
Comisia propune Plenului Camerei Deputaţilor respingerea iniţiativei legislative din următoarele considerente:

- venitul minim garantat reprezintă o măsură pentru reducerea sărăciei şi a riscului de excluziune  socială a persoanelor aflate în situaţii economice dificile, regăsindu-se ca o formă de protecţie a acestor persoane în astfel de momente. Condiţionarea acordării acestui ajutor social de frecventarea fără întrerupere a învăţământului obligatoriu, în cazul familiilor care au în întreţinere copii de vârstă şcolară, ar conduce la sistarea acordării venitului minim şi astfel, la adâncirea situaţiei de vulnerabilitate şi creşterea riscului de excluziune socială, ceea ce ar avea ca revers menţinerea pe termen lung a situaţiei în care părinţii nu-şi vor mai permite din punct de vedere financiar să-şi susţină copiii în şcoală şi accentuarea abandonului şcolar.
- există o condiţionalitate în cuprinsul Legii nr.277/2010 privind alocaţia pentru susţinerea familiei, în ceea ce priveşte acordarea acestei alocaţii, drept de care beneficiază exclusiv familiile cu copii, tocmai pentru a promova participarea şcolară.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 15 iunie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,
Adrian Solomon



Mihăiţă Găină

Întocmit,

Consilier parlamentar Adriana Breazu

